VWSA, Ogilvy laat wiel met sewe toekenningsAlex Goldberg, Bridget Harpur en Riaan van Wyk Volkswagen Suid-Afrika (VWSA) is onlangs bekroon as digitale handelsmerk van die jaar by die jaarlikse Bookmark-toekennings. VWSA is saam sy kreatiewe vennoot, die advertensieagentskap Ogilvy wat as die beste digitale agentskap aangewys is, met nie minder nie as sewe toekennings vereer vir hul uitnemendheid in digitale skeppende werk en uitvoering. Die IAB Bookmark Awards, wat vanjaar vir die 14de keer aangebied is, vier innovering in digitale bemarking en beloon kliënte en hul agentskappe vir die bou van handelsmerke deur uitstaande kreatiwiteit en hoë impak uitvoering wat meetbare resultate lewer. Volgens Bridget Harpur, bemarkingshoof van die Volkswagen-passasiersmotormark, is die groep reeds vir dekades daartoe verbind om plaaslike uitnemendheid en skeppende werk van hoë gehalte in sy bemarkingstrategieë te bevorder, en hierdie ambisie het mettertyd na digitale en interaktiewe formate oorgespoel. “Net so passievol soos ons oor die Volkswagen-handelsmerk is, net só voel ons oor die handelsmerk se digitale blootstelling. Daarom streef Volkswagen en Ogilvy voortdurend daarna om innoverende, kreatiewe werk en resultate te lewer wat hom bo-op die podium plaas. Die handelsmerk- én agentskaptoekennings getuig van ons toewyding om die doelpale telkens met welslae te verskuif.” Volkswagen en Ogilvy is bekroon vir digitale uitnemendheid in twee veldtogte, die Mswenko- en New Polo Game On-veldtogte, wat gelei het tot die bekendstelling van Suid-Afrika se eerste handelsmerkgedrewe veldtog vir ’n nieverwisselbare item (NFT of NVI). Ogilvy is reeds vir 43 jaar aan die stuur van VWSA se advertensieveldtogte. Volgens Pete Case, uitvoerende hoof en skeppende voorsitter van Ogilvy, is die agentskap besonder trots op die toekennings, veral vir die werk aan die Polo Game On-veldtog. “Dié veldtog was ’n groot waagstuk en geloofsprong saam met Volkswagen om werklik ’n innoverende gemengdemedia-strategie in te span om met ons teikengehoor te skakel. “Ons het van die tradisionele benadering tot betaalde media afgewyk, en dit was ongelooflik belonend om te sien hoe goed die gehoor hierop gereageer het. Hulle het nie net by die veldtog betrokke geraak nie, maar het aangehou om terug te keer vir meer. “’n Groot dankie aan VWSA vir hul bereidwilligheid om saam met ons ŉ braak veld te betree en aan die spanne en vennote waarmee ons saamgewerk het om eindelik grensverskuiwende werk te kon doen,” het Case bygevoeg. Só is VWSA en Ogilvy vereer